### Resume

Orientering om opstart af EU-projektet Grøn Detail og valg af repræsentant til den lokale styregruppe.

### Sagsfremstilling

KNMU bevilgede på møde d. 4. november 2022, pkt. 207, medfinansiering på 536.000kr. til projekt Grøn Detail, såfremt projektet modtog finansiering med EU-midler. Grøn Detail har nu opnået finansiering gennem Interreg-Nordsø-midler og har projektopstart d. 1.8.2023. Ambitionen med projektet er at gøre Vejle til [adresse] grønneste handelsby. Et sted, hvor forbrugere og butikker sammen løfter den grønne og cirkulære dagsorden.

Projektet er udsprunget af Vejles Klimaplan samt Vejles Grønne Valg. I projektet søges synergieffekter med det kommende grønne visionstillæg til mobilitetsplan ift. grøn transport og fredeliggørelse af [adresse]. Desuden supplerer projektet indsatsen fra de Grønne Erhvervsguider.

Spinderihallerne i Vejle leder projektet, og de internationale partnerne er DRIVHUSET i [adresse] ([adresse]) og De Republik i [adresse] ([adresse]) samt Dansk Design Center. Hver by rekrutterer minimum 12 virksomheder til håndholdte, cirkulære forløb og involverer 10.000 borgere i grønne events. I Vejle indgås desuden et Klimapartnerskab mellem detailhandlen og Vejle Kommune.

Den samlede projektøkonomi er 3.724.229 kr. for det samlede internationale projekt, Interreg Nordsø finansierer 60%, resten er medfinansiering. Grøn Detail projektet har en varighed af 18 måneder. Der er ansat en projektleder, som er startet på projektet d. 19. juni 2023.

En lokal styregruppe bliver nedsat med bl.a. lokalpolitisk deltagelse, som bliver sekretariatsbetjent af projektlederen. Styregruppen består af Klimachef Lisbet Wolters, Natasja Olesen, Citychef Per Bertelsen samt en politiker fra [adresse]. Gruppen udvides med en borgerrepræsentant samt en detailbutik. Udvalget bedes på mødet udpege et styregruppemedlem. Første styregruppemøde er d. 23.8. kl. 12-15 i Spinderihallerne.

Tidsplan:

Projektet starter i august 2023, hvor der afholdes internationalt partnermøde samt lokalt styregruppemøde i Vejle. Herefter påbegyndes behovsanalyse og rekruttering af butikkerne og de håndholdte cirkulære forløb udarbejdes og påbegyndes – fra september påbegyndes ligeledes planlægningen af de grønne events, hvor 10.000 borgere involveres gennem kommunikation og i butikkerne.

De håndholdte forløb fortsættes igennem foråret 2024, hvor vi afholder grønne events og vi påbegynder CO2 beregninger samt klargør projektet til skalering. Mod projektets slutning etablerer vi et klimapartnerskab mellem detailhandlen og Vejle Kommune og vi afrapporterer til [adresse] og til [adresse], og vi færdiggør ansøgningen til skaleringsprojekt.

![](data:image/png;base64...)

### Klima og resiliensvurdering

Effekten af projektet vil for butikkernes vedkommende kunne ses i reducerede affaldsmængder, øget affald til genanvendelse eller optimeret energiforbrug. Herudover vil indsatsen have indirekte positiv påvirkning på butikkens leverandørkæde. At arbejde med værdikædeoptimering i butikkerne vil samtidig kunne bidrage til øgede lokale samarbejder, der vil nedbringe CO2 udledningen ved sænket transport af varer.

Det er ikke muligt at udarbejde konkrete CO2 regnskaber her før projektstart, da vi ikke kender de 20 virksomheders brancher eller det grønne fokus, der har størst potentiale. Derfor er der indlagt en session, hvor virksomhederne selv er med til at sætte konkrete målsætninger (KPI’er), med henblik på at kunne måle disses effekt på CO2 udledningen.

For forbrugere er målet primært en ændring af forbrugsmønstre og vaner. At skabe en bevidsthed om grønne valg og muligheder – og samtidig give hjælp til disse valg. Indirekte vil denne adfærdsændring være med til at nedbringe CO2 udledning ved fx øget genbrug og reparation i stedet for nyanskaffelse, øget indkøb af lokale og grønne varer.

### Sagens videre forløb

Sagen skal alene behandles i Byrådet.

### Historik

Teknik- og Miljødirektøren indstiller, 14. august 2023, pkt. 116:

at orienteringen tages til efterretning, og

at udvalget vælger en repræsentant til den lokale styregruppe i Vejle.

Beslutning fra Klima, Natur- og Miljøudvalget, 14. august 2023, pkt. 116:

Orientering taget til efterretning.

Formanden blev udpeget som repræsentant til den lokale styregruppe.

### Beslutning

Indstilling fra Udvalget for Klima, Natur- og Miljøudvalget godkendt.